**A termésnövelő anyagok engedélyezéséről, tárolásáról, forgalmazásáról és felhasználásáról szóló 36/2006. (V. 18.) FVM rendelet módosításáról szóló előterjesztés**

A termésnövelő anyagok engedélyezéséről, tárolásáról, forgalmazásáról és felhasználásáról szóló rendelet módosításának célja, hogy a termésnövelő anyagot gyártók és engedélyeztetők részéről felmerült új igényekre megfelelő választ adjon a tervezet.

Ezen kívül a rendelet módosításai az engedélyezési eljárásban a fogyasztóvédelmi, talajvédelmi és az élelmiszerbiztonsági szempontok erősítése érdekében történtek. A módosítások hozzájárulnak ahhoz, hogy termőtalajaink továbbra is szennyeződésmentesek maradjanak, a rajtuk termesztett termékek pedig takarmányozásra vagy közvetlen emberi fogyasztásra biztonságosan felhasználhatók legyenek. Mindezt olyan egyértelmű jogi környezetben tervezzük megvalósítani, hogy az a gyártók, a forgalmazók, a felhasználók és a hatóság számára is pontosan jelölje ki a felelősségi köröket.

A nyomon követhetőség érdekében tett szövegpontosító rendelkezések a jogalkalmazás egyértelműbbé tételét szolgálják. A címkével kapcsolatos változásokat a fogyasztók jobb informálása érdekében tervezzük. A hatósági eljárást érintő módosítások világossá és átláthatóvá teszik a termék forgalomba hozatali és felhasználási tilalmának elrendeléséről és a termék visszahívásáról, zárolásáról, valamint az engedély módosításáról, szüneteltetéséről, felfüggesztéséről, visszavonásáról szóló szabályokat. A tervezet megteremti a szükséges harmonizációt a műtrágyákról szóló 2003/2003/EK rendelet, valamint a 1272/2008/EK rendelet módosításaival.